

**Заданні другога этапу рэспубліканскай алімпіяды па беларускай мове**

**2019/2020 навучальны год**

**Водгук на мастацкі твор**

**10 клас**

**Спатканне з вечнасцю**

Снягі сплываюць зноў у Белавежы.

Ці снежань на дварэ, ці сакавік?

Нібыта вечнасць, зблытаўшы ўсе межы,

згубіла дням і порам года лік.

Мы тупаем –

як ногі не знявечым! –

па некранутым часам гушчары.

А ўсё –

дзеля кароткае сустрэчы

з паслом дагістарычнае пары.

І вось насустрач нам сцяжынай коўзкай

ідзе хадой,

упэўненай наўздзіў,

той зубр, якому некалі Гусоўскі

паэму на латыні прысвяціў.

У рухах ані кропелькі знямогі,

хоць шлях яго пралёг цераз вякі.

На лбе крутым закручаныя рогі –

нібыта ў хмары два маладзікі.

Між сосен, што стаўпіліся наўкола,

ён прыпыніўся і застыў на міг,

як рукапіс Гусоўскага Міколы,

у рэдкім радзе векавечных кніг.

Той рукапіс, зусім ужо забыты

пад тоўшчай пылу старажытных схоў,

як зубр,

дарэшты знішчаны нібыта,

у нашу рэчаіснасць увайшоў.

У ручаінах сонца залатое

гарыць, зіму паблытаўшы з вясной.

А я гляджу.

І думкі ўсе пра тое,

што ўвачавідкі вечнасць прада мной.

Яны жывуць і будуць жыць заўсёды

як натуральнай еднасці

ўзор –

тварэнне неўміручае прыроды

і чалавечага натхнення твор.

Артур Вольскі